กนง.ห่วงนโยบายการเงินกระทบแบงก์พาณิชย์
กนง.ห่วงนโยบายการเงินส่งผลต่อดอกเบี้ยในระบบธนาคารพาณิชย์ลดลง ชี้ควรแข่งขันบนกติกาเดียวกันทั้งแบงก์รัฐและธนาคารพาณิชย์
8 ก.พ. 2555

กนง.ห่วงนโยบายการเงินส่งผลต่อดอกเบี้ยในระบบธนาคารพาณิชย์ลดลง ชี้ควรแข่งขันบนกติกาเดียวกันทั้งแบงก์รัฐและธนาคารพาณิชย์ธนาคารแห่งประเทศไทย(ธปท.) เปิดเผยรายงานผลการประชุมคณะกรรมการนโยบายการเงิน(กนง.) เมื่อวันที่ 25 ม.ค.ที่ผ่านมาว่าซึ่งที่ประชุมกนง.ได้มีข้อสังเกตในช่วงที่ผ่านมาว่า สถาบันการเงินเฉพาะกิจของรัฐมีอัตราการขยายตัวสูงกว่าธนาคารพาณิชย์มาก ซึ่งเป็นผลจากความเหลื่อมล้ำในด้านการแข่งขัน โดยเฉพาะความได้เปรียบในด้านการระดมทุนของสถาบันการเงินเฉพาะกิจ ภาวะดังกล่าว ส่งผลให้ธนาคารพาณิชย์มีข้อจำกัดมากขึ้นในการตัดสินใจปรับอัตราดอกเบี้ย ทำให้การลดอัตราดอกเบี้ยนโยบายส่งผลต่ออัตราดอกเบี้ยของธนาคารพาณิชย์น้อยกว่าที่ควร จึงไม่สามารถช่วยลดต้นทุนทางการเงินของภาคเอกชน ในการบูรณะฟื้นฟูหลังน้ำท่วมได้เต็มที่ และมองว่าการแก้ปัญหาดังกล่าวจำเป็นต้องอาศัยความร่วมมือเชิงนโยบายระหว่างหน่วยงานที่เกี่ยวข้องต่อไปด้านนายสรสิทธิ์ สุนทรเกศ รองผู้ว่าการ ด้านบริหาร ธปท. และกนง. กล่าวว่า ปัญหาการส่งผ่านนโยบายการเงินหรือดอกเบี้ยนโยบายต่ออัตราดอกเบี้ยของระบบธนาคารพาณิชย์ได้ผลน้อยลงนั้น น่าจะมีผลมาจากปัญหาการแข่งขันที่ไม่เป็นธรรมของระบบธนาคารพาณิชย์และสถาบันการเงินเฉพาะกิจของรัฐ ซึ่งทางออกตามหลักการ ก็ต้องทำให้แข่งขันอยู่บนกติกาเดียวกัน เพื่อไม่ให้ช่องว่างในการแข่งขันห่างกันมากยิ่งขึ้น ซึ่งปัญหานี้ยังอยู่ที่การหารือระหว่างธปท.และคลังด้วยทั้งนี้ กนง.ในปัจจุบัน 7 คน ประกอบด้วย นายประสาร ไตรรัตน์วรกุล ผู้ว่าการ ธปท. ประธาน นางสุชาดา กิระกุล รองผู้ว่าการ ด้านเสถียรภาพการเงิน ธปท.รองประธาน และนายสรสิทธิ์ รองผู้ว่าการ ด้านบริหาร ธปท. นายอำพนกิตติอำพน เลขาธิการคณะรัฐมนตรี  นายศิริ การเจริญดี นายณรงค์ชัย อัครเศรณี และนายอัศวิน คงสิริ เป็นกรรมการ